雙調・雁兒落過得勝令閒適
窮通一日恩，好弱十年運。身閒道義尊，心遠山林近。塵世不同群，惟與道相親。一缽千家飯，雙鳧萬里雲。經綸，鬥許黃金印；逡巡，回頭不見人。乾坤一轉丸，日月雙飛箭。浮生夢一場，世事雲千變。萬里玉門關，七里釣魚灘。曉日長安近，秋風蜀道難。休幹，誤殺英雄漢；看看，星星兩鬢斑。晴風雨氣收，滿眼山光秀。尋苗枸杞香，曳杖桄榔瘦。識破抱官囚，誰更事王侯？甲子無拘擊，乾坤只自由。無憂，醉了還依舊；歸休，湖天風月秋。